བོད་ཀྱི་ལོ་རྒྱུས་གླེང་བའི་གཏམ་གྱི་རྩོམ་པ་པོས་ཏུན་ཧོང་གི་ཡིག་རྙིང་དང་།བན་བོན་གྱི་ལོ་རྒྱུས་རྣམ་ཐར་ཆོས་འབྱུང་སོགས་མ་ཟད།རྒྱ་སོགས་མི་རིགས་གཞན་གྱི་ལོ་རྒྱུས་ཡིག་ཚང་དུ་བཀོད་པའི་དཔྱད་གཞིའི་ཡིག་ཆ་རྣམས་ཀྱང་དགག་གཞག་གཉིས་ལྡན་གྱི་སྒོ་ནས་བློ་སྤོབས་ཆེན་པོས་སྡུད་ལེན་གནང་ཡོད་ཅིང་།དེ་ལས་རྩོམ་མཁན་གྱི་ལོ་རྒྱུས་ཞིབ་འཇུག་གི་རྣམ་དཔྱོད་དང་བློ་ཁོག་དང་མིག་རྒྱང་ཡང་མཚོན་ཡོད་དོ།།དཔེར་ན།རྒྱའི་ལོ་རྒྱུས་ཡིག་ཚང་དུ་ཆཱང་ཞེས་པའི་བོད་ཤར་རྒྱུད་ཀྱི་གནའ་བོའི་ཚོ་པ་ཁག་ཅིག་གི་གནས་ཚུལ་བཀོད་ཡོད་པ་དེ་ཉིད་བོད་ཀྱི་གནའ་བོའི་ལོ་རྒྱུས་རྩོམ་པ་ལ་ངེས་པར་དོ་སྣང་བྱེད་འོས་པ་ཞིག་ཡིན་ལ།བོད་ཀྱི་ལོ་རྒྱུས་གླེང་བའི་གཏམ་དུའང་དེ་དག་སྣང་མེད་དུ་མ་གཡུགས་པར་སྐབས་བབ་ཀྱི་གླེང་གཞིར་དྲངས་ཤིང་།ཆཱང་ཞེས་པ་དེ་བྱང་དང་།ཁྲོམ་དང་།སྤྱང་དང་།སྒ་སོགས་སུ་ལོ་རྒྱུས་མཁས་པ་རྣམས་ལ་བཞེད་ཚུལ་འདྲ་མིན་ཡོད་པ་གསལ་བརྗོད་དང་འབྲེལ་རང་ཉིད་ཀྱི་ལྟ་ཚུལ་བཀོད་པ་དང་།ཆཱང་ཞེས་པ་མདོ་དབུས་མཐོ་སྒང་གི་གནའ་བོའི་རིགས་རྒྱུད་སྤྱིའི་མིང་ཡིན་ཚུལ་དང་།དེང་གི་མཁས་པ་ཁག་ཅིག་གིས་བོད་ཀྱི་རིགས་རྒྱུད་ཆཱང་ལས་ཆད་དང་།མདོ་ཁམས་ཀྱི་བོད་རིགས་ནི་ཆཱང་རིགས་དབང་སྒྱུར་བྱས་པ་ལས་བོད་དུ་འགྱུར་བའི་ལྟ་ཚུལ་བཀག་ཡོད་པ་ལྟ་བུའོ།།